kardosdrur/scandi-wiki huggingface dataset:
Besættelseszoner i Tyskland efter 2. verdenskrig

Besættelseszonerne i Tyskland efter 2. verdenskrig blev oprettet som følge af Nazi-Tysklands nederlag og betingelsesløse kapitulation, der afsluttede 2. verdenskrig. De allierede (Storbritannien, Frankrig, USA og Sovjetunionen) opdelte Tyskland i fire besættelseszoner. Det meste af området øst for Oder-Neisse-linjen (en del af Schlesien, Bagpommern og den sydlige del af Østpreussen) tilfaldt Polen, mens resten (den nordlige del af Østpreussen med Königsberg) tilfaldt Sovjetunionen. Alle områder, som Tyskland inden krigen havde annekteret fra sine nabolande, først og fremmest Østrig og Tjekkoslovakiet, blev tilbageført til disse.

Hovedstaden Berlin blev som noget særligt delt imellem de fire allierede, selv om den lå dybt inde i den sovjetiske besættelseszone. I 1948 førte den begyndende kolde krig til, at Sovjetunionen blokerede for trafik gennem den sovjetiske zone til Berlin. De øvrige allierede etablerede derfor en luftbro til Vestberlin. Det fik efter 324 dage Sovjetunionen til at ophæve blokaden.

I 1949 blev BRD dannet af de britiske, franske og amerikanske besættelseszoner, mens den sovjetiske besættelseszone senere samme år blev til DDR. Tysklands fulde suverænitet blev dog først genoprettet med 2+4-aftalen ved Tysklands genforening i 1990.

Saarland blev først en del af Vesttyskland i 1957.

Se også 
 Besættelseszoner i Østrig efter 2. verdenskrig

Tyskland efter 2. verdenskrig, Besættelseszoner i
Tyskland efter 2. verdenskrig, Besættelseszoner i
Etableret i 1945
Ophørt i 1949
Tysklands historie
Frederiksberg Slot

Frederiksberg Slot er et slot opført i italiensk barokstil på toppen af Frederiksberg Bakke på Frederiksberg. Slottet blev opført i 1699–1703 for Frederik 4. som kongefamiliens sommerslot. Arkitekten var Ernst Brandenburger.

Historie 
Som kronprins havde Frederik 4. i 1692–93 været på dannelsesrejse til Italien, og med inspiration fra de italienske barokvillaer tegnede han selv de første skitser til slottet. I 1699 påbegyndtes byggeriet få måneder før hans far, Christian 5., døde, og Frederik selv blev konge.

Allerede i 1708–09 blev slottet udvidet af arkitekt Johan Conrad Ernst. Der blev tilføjet en ekstra etage, der bl.a. rummede en stor dansesal, samt to tværfløje med hhv. værelser og en slotskirke. Slotskirken har siden 1931 fungeret som sognekirke for Frederiksberg Slotssogn.

Under Christian 6. opførte Lauritz de Thurah i 1732–38 en kurvet bygning omkring slotsgården i forlængelse af sidefløjene. Kongen benyttede slottet som sommerbolig i årene 1731–40, mens han byggede det første Christiansborg Slot.

Frederiksberg Slot fik sit nuværende udseende ved en mindre ombygning i 1828–1829 udført af arkitekt Jørgen Hansen Koch for Frederik 6., der opholdt sig meget på slottet, og var med til at gøre slottet og haverne så berømte. Hans enke, Dronning Marie Sophie Frederikke, der døde i 1852, blev den sidste kongelige beboer på slottet.

I 1868 blev slottet overdraget til Hærens Officersskole, der flyttede ind året efter, og stadig i dag har til huse i slottets bygninger. Større restaureringer blev udført i 1927-1930, 1993-1998, 2014-15 samt 2018 og 2019.

Frederiksberg Have og Søndermarken 
Samtidig med opførelsen af slottet anlagdes en slotspark bestående af Frederiksberg Have og Søndermarken. Begge blev anlagt i fransk barokstil med kvadratiske afsnit, snorlige stier og hække, vandfald og figurer.

I slutningen af 1700-tallet omlagdes mange fyrstehaver fra den stive franske barokstil til en mere “naturlig” engelsk landskabelig havestil med slyngede stier, små søer og tæt bevoksning. Således blev Søndermarken omlagt i 1785–88, og Frederiksberg Have fulgte efter i 1795–1804, hvor den fik sit nuværende udseende. I forbindelse hermed opførtes i Søndermarken Det norske Hus og Kildegrotten og i Frederiksberg Have Det kinesiske Lysthus (1801) og Apistemplet (1802–04).

Henvisninger 

 Frederiksberg Slot  Hærens Officersskole
 Om slottet  på kulturarv.dk

Fredede slotte og herregårde i Danmark
Danmarks militær
Slotte i Danmark
Slot

Residensslotte i Danmark
Operaelskeren

Operaelskeren er en roman fra 1966 skrevet af Klaus Rifbjerg.

Den handler om det stabile familiemenneske Helmer Franck, der under en kongres i Oslo indleder et kærlighedsforhold til operasangeren Mira Hjelm. Som professor har Helmer Franck ikke tillid til den del af verden, som ikke direkte kan registreres, måles og vejes. Men efter Mira Hjelm træder ind i hans tilværelse, forvirres hans hjerne under presset af de indre kræfter, som ikke længere lader sig kontrollere.

Værker af Klaus Rifbjerg
Litteratur i 1966
Tidskompleksitet

Tidskompleksitet er inden for datalogien et udtryk for, hvordan tidsforbruget i en algoritme stiger, når mængden af inddata øges. 

Med udgangspunkt i en formel for tidsforbruget finder man det led, der udføres oftest og dette led bruges som udgangspunkt for beregningen af tidskompleksiteten.

Et simpelt eksempel er udskrivning af tekst på en printer. Der bruges tid på tre ting: Start på udskrift, udskrift af de enkelte linjer og færdiggørelse, hvor det sidste papir skubbes ud. Start og stop må være uafhængig af dokumentets størrelse, mens tiden for selve udskriften stiger med mængden af input. Alt i alt bliver tidsforbruget:

 Tid = N * sidetid + starttid + stoptid

(N er sidetallet)
Da det ikke er praktisk at lave en præcis analyse/beregning af tidsforbruget, benytter man ofte forskellige afrundinger. En af de mest populære afrundinger, er O-notationen (store o), der er en overslags-beregning af det værste tilfælde af inddata. Der findes også en lidt mere detaljeret variant, kaldet Amortiseret analyse, der forsøger at fortælle hvordan tidsforbruget er i de fleste normale tilfælde.
En tredje interessant analyse er beregningen af det bedste tilfælde (lille o) o-notationen, så man dermed har øvre og nedre grænse for forventede køretid af forskellige algoritmer. 

I udskriftseksemplet, kan vi nok antage at det er hurtigere at udskrive en tom linje, frem for en linje hvor samtlige punkter skal farvelægges. O(N) vil derfor være tidsforbruget for fuld farvelægning, mens o(N) – lille-o – er for en tom linje. A(N) (amortiseret), vil f.eks. antage en 10% farvelægning.

Nogle eksempler for hvordan O-notationen, og de andre, skrives og hvordan algoritmens tidsforbrug øges:

Kompleksitetsklasserne 
Der eksisterer forskellige klasser for algoritmers tidskompleksitet. Hovedeklasserne er:
 P: En beslutningsproblems-algoritme, som kan udførers på polynomisk tid med en Turing-maskine.
 NP: En beslutningsproblems-algoritme, som kan udførers på polynomisk tid med en nondeterministisk Turing-maskine.
 ZPP:  En beslutningsproblems-algoritme, som kan udførers uden fejl på polynomisk tid med en probabilistisk Turing-maskine (f.eks. en kvantecomputer).

Beregnelighed
Piktogram

Et piktogram er et symbol, som repræsenterer et objekt eller et begreb ved en illustration. Piktogrammer er en simpel og effektiv måde at gøre brugere opmærksomme på et givent budskab. Piktogrammer kan med fordel bruges til at informere turister og andre udlændinge der ikke kan det lokale sprog (eller personer der ikke kan læse). Kulturelle forskelle kan dog hæmme forståelsen af piktogrammerne.

Tidlige skriftsymboler var baseret på piktogrammer og ideogrammer; det er sandsynligt, at piktogrammer blev opfundet før ideogrammer. Piktogrammer blev anvendt af mange forskellige kulturer i Alperne, Asien, Egypten omkring 5000 f.Kr. og omkring hele Middelhavet. De bliver stadig anvendt i kulturer uden skriftsprog i Afrika, Amerika og Oceanien. Selv om kinesisk stammer fra piktogrammer, har mindre end 1% af tegnene nu udelukkende oprindelse i piktogrammer.

Vores alfabet – med udspring i det fønikiske alfabet – har sin oprindelse i piktogrammer. For eksempel er bogstavet A en okses hoved. Vendt på hovedet: V anes en ko med horn.

Galleri

Eksterne henvisninger 

Symboler
Kommunikationshistorie
Infografik
Amarillo

Amarillo er en by i den vestlige del af den amerikanske delstat Texas med  indbyggere.

Den har navn efter det spanske ord amarillo, som betyder "gul" og refererer til bredderne ved den nærliggende Amarillo-sø og Amarillo-floden, som er farvet gule af jordlaget. Byen er administrativt centrum i det amerikanske county Potter County.

Byen blev grundlagt i 1887. Amarillo er blandt andet kendt for sin kvægavl og kødindustri samt for sin heliumfremstilling.

Den kendte landevej, Route 66, går gennem Amarillo.

Referencer

Eksterne henvisninger 

 

Byer i Texas
Frihedsmuseet (flertydig)

Frihedsmuseet er navnet på museer der fortæller om 2. verdenskrig, besættelsen, modstandsbevægelsen og befrielsen.

 Frihedsmuseet i Frederikshavn – En del af Bangsbo Museum i Frederikshavn.
 Frihedsmuseet i København
 Frihedsmuseet i Skanderborg dyrehave
Homel

Homel (, ) er den næststørste by i Hviderusland med (2015) indbyggere. Byen er det administrative center i Homel voblast og ligger i den sydøstlige del af Hviderusland nær grænsen til Ukraine og Tjernobyl-atomkraftværket. 

Homel omtales i historiske kilder i første halvdel af 1100-tallet, men tidspunktet for byens grundlæggelse er ikke kendt.

Referencer

Eksterne henvisninger 

 Officiel hjemmeside
Museum Erotica

Museum Erotica var et københavnsk museum med fokus på menneskets erotiske kulturhistorie.

Museet, stiftet af Ole Ege og Kim Riisfeldt-Clausen, åbnede oprindeligt i 1992 på Vesterbrogade 31. Den 14. maj 1994 genåbnede det på Købmagergade 24, hvor selve udstillingen spændte over tre etager (1.000 m2) i et fredet herskabshjem med unikke loftmalerier skabt i 1880-84 af Otto Schondel.

Museets samling gav et indblik i erotikkens historie via udstillinger om bl.a. sex i antikken, frigivelsen af pornografien i Danmark, erotisk litteratur, erotiske fotos, postkort, film og mange andre elementer fra erotikkens verden.

I 2008 blev den tidligere skuespiller Hanne Stensgaard direktør for museet efter at have arbejdet som rundviser i flere år.

Museet, der var privat ejet og aldrig modtog offentlig støtte, blev hårdt ramt af finanskrisen i 2008 og lukkede den 2. marts 2009. Kultur- og Fritidsudvalget havde kort forinden afvist en ansøgning om driftstilskud til Museum Erotica

Eksterne henvisninger

Noter 

Museer i København
Museer etableret i 1992
Ophørt i 2009
Indre By (København)
Seksualitet
Tanais

Tanais () var en antik græsk koloni ved Don. Byen blev grundlagt af miletere ca. 500 år før Kristi fødsel .

Floden Don kaldtes i oldtiden også for Tanais – de to navne er etymologisk forbundne.

Grækenland i antikken
Brownsville (Texas)

Brownsville er en by i den sydlige del af den amerikanske delstat Texas med 
indbyggere.

Byen er grundlagt i 1849. Den har navn efter en amerikansk major, Jacob Brown, som deltog i den mexicansk-amerikanske krig. 

Brownsville ligger ved floden Rio Grande. Over denne flod, som udgør grænsen mellem Mexico og USA, går en bro til den mexicanske by Matamoros. Brownsville er admistrativt centrum i det amerikanske county Cameron County.

Geografi 
Lokalisering: 25°55'49" Nord, 97°29'4" Vest

Sprogene i Brownsville: Engelsk, Spansk

Nærmeste byer: San Benito, Los Fresnos, Harlingen, Port Isabel, La Feria og Matamoros, Mexico

Bystyre 
Borgmester: Pat Ahumada

Bybestyrer: Charlie Cabler

Assisterende bybestyrer: Carlos Ayala

Byråd:
 Anthony Troiani
 Leo T. Garza
 Ricardo Longoria Jr. 
 Charlie Atkinson 
 Carlos Cisneros 
 Edward Camarillo

Historie 
 Brownsville blev grundlagt den 13. januar 1849 af Charles Stillman. 
 Under den amerikanske borgerkrig blev varer fra Konføderationen smuglet til Mexico via Brownsville.
 Brownsvilles første internationale broforbindelse til Mexico blev åbnet i 1911.
 Brownsville oplevede den 25. december 2004 det første snefald i 109 år og dermed også – så vidt vides – sin første hvide jul nogensinde.

Interessante oplysninger 

På grund af byens beliggenhed med nærheden til Mexico er engelsk og spansk ligestillede sprog i Brownsville.

Brownsville har 3 internationale broer: 
 "The Brownsville & Matamoros International Bridge", lokalt kaldet "Old Bridge".
 "Gateway International Bridge" lokalt kaldet "new bridge".
 "The Veteran's Bridge" ved Los Tomates, lokalt kaldet "Veteran's Bridge". 

I Brownsville findes 50 offentlige skoler, dækkende fra før-børnehavealderen til 12. skoleår.

De lokale attractioner indbefatter Gladys Porter Zoo, Camille Lightner Playhouse, en historisk bykerne med bygninger mere end 150 år gamle, University of Texas at Brownsville, The Brownsville & South Padre Island International Airport (BRO) og en havn kendt som Port of Brownsville. Der er ligeledes let adgang til South Padre Island og Matamoros i Mexico.

SpaceX' udviklings- og raketaffyringsfaciliteter for deres kommende Starship-rumraket ligger omkring 35 km mod øst ud til golfen ved Boca Chica.

En del af de berømte historiske huse i bykernen benyttes nu som retsbygninger. 

Brownsville er hjemby for heltinden i sangen "Delta Dawn".

Referencer

Eksterne henvisninger 
 City of Brownsville 
 Brownsville Convention and Visitors Bureau

Byer i Texas
Savannah

Savannah er en by i den østlige del af den amerikanske delstat Georgia. Byen har  indbyggere.

Byen er administrativt centrum i det amerikanske county Chatham County og blev grundlagt i 1733 af britiske kolonister. Det var den første by i staten Georgia, og samtidig var Savannah den første hovedstad i staten. Savannah har siden sin grundlæggelse været en vigtig havneby. Byen er beliggende ved Savannahfloden, tæt ved denne flods udmunding i Atlanterhavet. 

Navnet på byen stammer fra det lokale indianske sprog.

Flyproducenten Gulfstream Aerospace har hovedsæde i byen.

Referencer

Eksterne henvisninger 

 

Byer i Georgia
Etableret i 1733
Preben Uglebjerg

Preben Uglebjerg (født den 16. januar 1931 i Glostrup, død den 31. maj 1968 i Isterød) var en dansk skuespiller, sanger og entertainer.

Karriere 
Preben Uglebjerg fik sin scenedebut som blot 15-årig i titelrollen i Drengen Fritz på Allé-Scenen i 1946, og dette gav ham blod på tanden til at søge lykken som skuespiller. Han gik på Det kongelige Teaters elevskole 1949-1951 og fik derefter enkelte roller på teatret. På grund af for få udfordringer forlod Uglebjerg Det kongelige Teater i 1953 og kom nu til at medvirke i en række musikforestillinger. 

Parallelt hermed blev han i 1950'erne en kendt sanger med pladeindspilninger som "Texas gule rose", "Volare", "Pigen fra Fyn" og "Bare det var mig". Han blev i 1956 hyret til at synge rock'n'roll og indspillede derefter med Peter Plejls Orkester den 10. oktober 1956 fire numre til EP'en "Rock 'n' Roll", der anses som en af de første danske rock-plader. EP'en indeholdt fordanskninger af Bill Haleys "The Saints Rock 'N' Roll", Elvis Presleys "Heartbreak Hotel" ("Vi Rokker Os Ikke"), Georgia Gibbs's "Rock Right" ("Pas På!") samt den rent danske "Highland Rock" skrevet af Robert Arnold med musik af Peter Plejs. 

Preben Uglebjerg var også kendt fra revyer og forskellige shows, og han optrådte i mange år i Glassalen i Tivoli. Han var ligeledes konferencier, når der kom udenlandske stjerner til Danmark som Mills Brothers, Marlene Dietrich og Josephine Baker. Han var desuden god ven med kollegaen Eartha Kitt og introducerede hendes shows i Danmark samt sang maskuline, fordanskede versioner af hendes største hits – som f.eks. "Kun én kuvert, tak James" og "Let's do it".

Uglebjerg var fra 1956-1966 gift med skuespillerinden Kate Mundt. Ægteskabet var barnløst. Herefter blev han gift med skuespillerinden Puk Schaufuss, som fødte ham en søn.

Uglebjerg omkom ved en trafikulykke på Helsingørmotorvejen ved Isterød på vej hjem til Hornbæk efter en forestilling i Tivoli-Varieteen, natten til den 31. maj 1968. Hvad der forårsagede ulykken er aldrig blevet opklaret, politiet modtog bl.a. oplysninger om, at Uglebjerg var kørt af vejbanen efter at have undveget en modkørende spøgelsesbilist, der kørte sydpå i den nordgående bane.

Filmografi i udvalg 
 1946 Op med lille Martha
 1953 Det gælder livet
 1957 Amor i telefonen
 1958 Det lille hotel
 1958 Pigen og vandpytten
 1959 Tornerose - Stemme til Prins Phillip
 1962 101 Dalmatinere – Stemme til hunden Pongo
 1968 Junglebogen - Stemme til den sorte panter Bagheera

Litteratur 
 Grimur Gunnarson (red.), Preben Uglebjerg – som vi kendte ham, Chr. Erichsens Forlag, 1968.

Noter

Eksterne henvisninger 
 
 
 Preben Uglebjerg på Dansk Film og Teater 
 Billeder af 225856 Uglebjerg på hjemmesiden: www.jazzkassen.dk

Skuespillere fra Danmark
Personer i Kraks Blå Bog (afdøde)
Deltagere ved Dansk Melodi Grand Prix 1958
Rockmusikere fra Danmark
Omkomne ved trafikulykker i Danmark
Deltagere ved Dansk Melodi Grand Prix 1959
Giovanni Bosco

Giovanni Bosco  var ordensstifter. (født i Piedmont 1815, død i Torino 1888) Kanoniseret 1934. Festdag 31. januar. Giovanni Bosco  var opvokset i en bondefamilie, opdraget af sin mor, som var enke. Tidligt blev han tiltrukket af arbejdet blandt drenge og unge mænd, et arbejde han begyndte straks efter sin præstevielse i 1841. Han slog sig ned i Valdocco, en forstad til Torino, hvor han en tid havde hundreder af unge, som kom i hans kapel og aftenskole. Med sin mor som husholderske åbnede han et pensionat for lærlinge, senere oprettedes værksteder til oplæring af skræddere, skomagere og andre håndværkere. Denne virksomhed voksede og førte i 1854 til grundlæggelse af en kongregation, der kunne fortsætte arbejdet. Don Bosco nærede stor beundring for Frans af Sales' spiritualitet, og han kaldte sine medarbejdere for Salesianerne. Fra Torino er de blevet spredt over hele jorden. Deres huse rummer almindelige skoler på alle trin, landbrugs- og håndværksskoler og desuden hospitaler og missionsvirksomhed i andre verdensdele. Heller ikke pigernes behov blev overset. I 1872 stiftede Don Bosco sammen med en bondekone fra omegnen af Genova, Skt. Maria Mazzarello (død 1881, kanoniseret 1951, festdag 14. maj) en ny kongregation for lignende arbejde blandt piger; han kaldte dem Mariadøtre, De Kristnes Hjælp, og de fik også omgående succes.

Eksterne henvisninger 

 

Romerskkatolske kirke
Helgener
Salesianerne
Carl Mogensen

Carl Louis Mogensen (24. april 1895 i Randers – 11. april 1946 i København) var en dansk grosserer, der var aktiv i modstandsbevægelsen under 2. verdenskrig.

Carl Louis Mogensen var handelsuddannet og medlem af Fremmedlegionen 1920-1926. Han var stifter af Dansk Professionelt Bokseforbund og initiativtager til oprettelsen af den danske afdeling af Eventyrernes Klub.

Fra 1943 var han aktiv i modstandsbevægelsen, primært som gruppeleder i transportorganisationen Lysglimt. Han havde mange kontakter, herunder til engelske og tyske kredse.

To kriminalbetjente overværede, at han begik selvmord om morgenen den 11. april 1946 i sin lejlighed i Kronprinsensgade 13 i det indre København.

Kilder 

 Kriminalsager.dk

Modstandsfolk fra Danmark
Danskere i 1900-tallet
Personer fra Randers
Personer der har begået selvmord
Grosserere fra Danmark
Extremely Low Frequency

ELF er en forkortelse for det engelske tekniske begreb Extremely Low Frequency ("Ekstremt Lav Frekvens"). ELF er radiobølger i frekvensintervallet (fra men ikke med) 3 Hz – 30 Hz, der har følgende korresponderende bølgelængdeinterval i vakuum (fra men ikke med) 100.000 km - 10.000 km.

(Indenfor atmosfærisk videnskab er der en alternativ definition af Extremely Low Frequency, som er 3 Hz to 3 kHz.)

Radiokommunikation i ELF-området er meget langsom. Derfor benyttes dette spektrum udelukkende til kommunikation, hvor der ikke er andre muligheder. ELF er i stand til at gennemtrænge saltvand, hvorfor USA's flåde bruger ELF til kommunikation med neddykkede undervandsbåde.

Referencer 

Radioteknik
Radiospektrum
William Mark Felt

William Mark Felt, Sr. (født 17. august 1913, død 18. december 2008) var en forhenværende agent og administrator i USA's forbundspoliti. Under Watergate-skandalen var Felt vicedirektør i forbundspolitiet. Som whistleblower med kodenavnet "Deep Throat" forsynede han journalisterne Bob Woodward og Carl Bernstein fra avisen Washington Post med informationer om affæren. Woodward og Bernstein brugte disse informationer til en serie artikler der førte til Richard Nixons tilbagetræden som præsident for USA; Nixon var den 37. præsident, men den første og hidtil eneste, der er trådt tilbage i utide. I 1980 blev Felt dømt for at have krænket rettighederne hos flere personer der var venner eller familiemedlemmer til personer der var mistænkt for at være medlemmer af Weather Underground. Under appelsagen blev han benådet af Ronald Reagan. Felts identitet som "Deep Throat" blev hemmeligholdt i 33 år, indtil han selv afslørede sig 31. maj 2005 i en alder af 91 år  . Mark Felt blev 95 år.

Eksterne kilder og henvisninger

Personer fra Idaho
Watergate
Angkor

Angkor er en stor ruinby i det nordlige Cambodja. Byen var centrum i et rige med samme navn fra 800-tallet til 1400-tallet, hvor byen blev forladt af centraladministrationen, som flyttede til Phnom Penh. Da byen var på sit højeste vurderer man at der boede op mod 1 mio. mennesker i byen Angkor.

Byen blev "genopdaget" af franskmænd i slutningen af det 19. århundrede. Der boede dog stadig mange munke på tempelområdet. Franskmændene begyndte at restaurere bygningerne, en proces der stadig foregår. Mange templer var overtaget af junglen og derfor svært skadede. Nogle templer er bibeholdt med jungle.

Det største problem for bevarelsen af Angkor er tyveri af statuer, udskæringer og andet fra det enorme område som templerne dækker.

Områdets center er Angkor Thom, som var den egentlige by og er omgærdet af en bymur og en voldgrav. De mest kendte bygninger er templerne Angkor Wat syd for Angkor Thom og Bayon inde i byen. Rundt om Angkor findes store damme og rester af et kanalsystem hvilket var en forudsætning for rigets magt, da det muliggjorde bedre og flere rismarker.

Angkor kom med på UNESCO's verdensarvsliste i 1992.

Trivia 
 Filmen Tomb Raider indeholder scener filmet her.

Referencer

Se også 
 Angkor (dokumentarfilm)

Eksterne henvisninger 

 Yellow Pages Cambodia 3D Map 

 
Verdensarvsområder i Asien-Australasien
Cambodja
Oldtidsbyer
El Paso

El Paso er en by i den vestlige del af den amerikanske delstat Texas med 620,447 
indbyggere i 2009.

Byens navn betyder på spansk "passet".

El Paso ligger ved floden Rio Grande. På den anden side af floden, som udgør grænsen mellem Mexico og USA, ligger den mexicanske by Ciudad Juárez, hvis navn oprindeligt var El Paso del Norte (det nordlige pas).

Byen er grundlagt i 1859, men i århundreder forud for dette har der været fast bebyggelse på stedet.

Referencer

Eksterne henvisninger 

 El Pasos hjemmeside (engelsk) 

Byer i Texas